《叶二十六元坊招饮城东酒垆赏菊》
清代·董鋆

秋风萧瑟秋雨寒，秋花寂寞无人看。主人爱花兼爱客，招邀折简陈杯槃。

深红浅白间黄紫，高下位置纷奇观。有如鼎彝列案几，灿烂五色敦古欢。

又疑名士集魏晋，翩如入座皆衣冠。今人古人近相接，斗室但觉十亩宽。

态浓意淡极诸妙，挹其秀色良可餐。商声忽向四弦起，美人手抱琵琶弹。

灯边笑语杂吟咏，酒酣耳热衣忘单。画屏历乱簇花影，起视天半明河残。

吾曹冷落得秋气，萍蓬遇合非无端。当歌痛饮莫辞醉，尊中酒凸生微澜。

作者简介：字镜溪，钱塘人。